S'isch e verruckti und wildi Stadt!!!    Scho d Fahrt da ane isch speziell gsi: mer fahrt vieli Kilometer flach ueber de Altiplano, di riesige Hochebeni. Eifachi Landwirtschaft  praegt s Bild bis mer uf 'El Alto' chumt. En grosse Teil vo de arme Bevoelkerig (knapp 1,2 Mio. Persone) wohnt da oberhalb vo La Paz (ca. 2 Mio.) uf em windige Plateau uf 4050 MuM. S'isch e interessanti Ussicht, aber au recht bedrueckend all di lottrige Hueser zgseh und di eifache Maert und wieder viel, viel Abfall. Selbst us eusem Bus sind bi churze Stopps eifach Abfallseck us de Tuere an Strasserand usegruert worde. Schweinerei!    Ploetzlich gseht mer vo obe uf d Schlucht: La Paz. D Strass gaht steil abwaerts i de 'Hexechessel'. D Hueser sind a di steile Waend vom Tal baut, vieli direkt uf de Klippe. S Zentrum liit i dem Tal uf ca   . 3700 MuM.    Um de Plaza Murillo sind diversi schoeni Gebaeude us de Kolonialziit erhalte bliebe. Uf em Platz fuetered d Luet Tuube (Tauben)... und vo dene haets wohl oepe 1000 uf chlinstem Ruum. Di wenige erhaltene historische Sehenswuerdigkeite haet mer schnell gseh. Was die lebendige,  chaotische Stadt aber wuerklich usmacht, isch s Laebe uf de Strass. Das fasziniert und begeisteret eus, macht eus aber au ab und zue truurig. De Verchehr isch wild, de Laerm gross und a unzaehlige Marktstaend am Strasserand isch viel los. S git im Zentrum so wiit ich weiss kein Supermarkt (im modernere tuefer liegende Teil vo La Paz scho, det wo di Richere wohned)! Alles wird uf em Strassemarkt postet. Z.B. a emene 200m lange Strasseabschnitt verchaufed ca. 50 Staend alli moegliche Hygieneartikel, i andere Strasse Gmues und Fruecht, etc. Vieli haend richhaltigi Fruechtestaend, anderi haend nur es paar wenigi Maischolbe oder nur Huehnerchoepf und -bei oder Innereie z verchaufe. D Armuet isch allgegewaertig. Bolivie isch s aermste Land vo Suedamerika und mer merkts a jedem Egge. Vieli choend oder waend sich z.B. d Gebuehr fuer d WCs noed leiste (meistens 1 Boliviano = 13 Rappe).    Mitte uf  em Markt isch au Karneval! Naebed de Staend spieled Musiggruppe, di traditonell kleidete Marktfraue tanzed dur d Strasse, lached herzlich und trinked Bier   . Ueber d Marktstaend wird au literwiis Bier gspruetzt oder no besser oft reine Alkohol. Das 'Opfer' sell Glueck und gueti  Gschaeft bringe! Daenn knalled wieder ganzi Paeckli vo 'Frauefuerz' mitte under de Luet... selled die echt boesi Geister vertriibe oder so? Unglaublich lebendig die Stadt!    Leider haend di zum Teil prekaere hygienische Verhaeltnis au uswirkige uf eus. Gester bin ich voellig schlapp und appetitlos (was es sust bi mir ja eigentlich nie git) gsi, han kum moege dur d Stadt spatziere... Gits e verzoegereti Hoehechranket (mir sind ja scho sit 2 Wuche permanent ueber 2400 MuM, meistens uf rund 3600 und  han vorane nie Problem gha)? Oder han ich sust oepis ufgschnappt? Nach 17 Stund Schlaf bin ich wieder fit. D Romy isch gester abig allei go Pizza aesse und mit Magechraempf retour cho: Lebensmittelvergiftig und e Nacht uf em WC. Schlechti Zuetate fuer d Pizza oder noed recht abgchochets Teewasser? Somit liit d Autorin vom Bricht ueber Uyuni im Bett und mag de Bricht fuer de Moment nanig schriibe...  Zum Glueck haend mir da es grosses, schoens Zimmer mit super Bett und eigenem Bad gwaehlt, . (haend zwar noed daenkt, dass mir daenn sooo viel Stund unfreiwillig im Bett verbringed)  ________  Ueberschwemmige:  Haend ghoert, dass i de CH vo Ueberschwemmige in Bolivie brichtet wird   . (Tagesanzeiger: Nach starken Regenfällen  haben Erdrutsche in La Paz schwere Zerstörungen angerichtet: Nun haben mehr als 5000 Menschen kein Dach mehr über dem Kopf.Die Behörden sprachen am Montag von dem «grössten geologischen Desaster» in der Geschichte der Metropole.)    Mir haend vor es paar Taeg vo Ueberschwemmige ghoert, aber ehrlich gseit noed gnau mituebercho, wo dass die sind. Anschinend sind letscht Wucheend in La Paz 1500 Wohnige dur Erdrutsch zerstoert worde. Das ueberrascht eus noed, wenn mer gseht, dass vieli Hueser direkt am Abhang baut sind. Huet abig ischs au wieder am Gwittere. S wered da Hygieneartikel und Essware fuer d Opfer gsammlet. Mir bringed morn au opis im Sammelzentrum verbii.  ________  Ich weiss, eusi Bricht sind mega lang...! Mir erlaebed so viel und s isch immer schwierig das  zaemezfasse. De Blog isch ja au euses Tagebuech... Mir hoffed ihr haend no Usdur, eusi Reis gaht ja no rund 5 Moenet wiiter :-)    Am Friitig reised mir i rund 7 Stund per Bus is 'Flachland' ;-), uf Cochabamba, wo uf bescheidne 2570 MuM liit.    FOETELI: Mir haend fuer d Bricht Pucon, Santiago, Bahia Inglesa und Caldera d Foeteli ufeglade. Meh folgt...